વૃક્ષની કોઈ ડાળી સડી જાય તો તે આપોઆપ પડી જાય છે. આપણા શરીરમાં કોઈ ખરાબી, ખીલ કે ગૂમડા દ્વારા ઓટોમેટિક બહાર નીકળી જાય છે. ગુનેગારને ફાંસી આપવામાં આવે છે તેમ મને લાગે છે, કુદરતને વૃક્ષના નિકંદનની પીડા ઊપડશે ત્યારે તે મનુષ્યનો સોથ વાળી નાખશે. કરોડો વર્ષો પહેલાં પૃથ્વી પર ઉલ્કાપાત કરી જે ડાયનોસોર જેવા મહાકાય પ્રાણીઓનો કચ્ચરઘાણ વાળ્યો હતો તેવી પરિસ્થિતિ સર્જાશે? મનુષ્યજાત, પ્રાણીજગત અને બાકી રહેલાં વૃક્ષો ફરીથી પૃથ્વીના પેટાળમાં ધરબાઈ જશે. તેનું ખનીજ તેલ બનશે. અત્યારે ખોદકામ થાય ત્યારે ડાયનોસોરનાં હાડકાં અને ઈંડાં મળી આવે છે તેમ એ વખતે ખોદકામ થશે એટલે સભ્ય મનુષ્યના હાડપિંજરને જોવા કોઈ નવો ઈમ્પ્રુવ્ડ સ્પાઈરલ સિક્વન્સવાળો જીવ જોવા આવશે અને વાતો કરશે કે આ મનુષ્યએ વૃક્ષોનું જતન ન કર્યું એટલે તેનું નિકંદન નીકળ્યું. વૈજ્ઞાનિકો જુદી-જુદી રીતે ગણતરી કરીને આવી ભયસૂચક પરિસ્થિતિની ઘંટડી વગાડી ચૂક્યા છે.